text: Спасители от Карлово, Сопот и Калофер свалят загиналия турист в Стара планина - KarlovoPress
  Спасители от Карлово, Сопот и Калофер свалят загиналия турист в Стара планина
  03.01.2021г. | 12:08
  До късно снощи продължи спасителната акция в Стара планина, където планински спасители свалиха на носилки двама тежко пострадали туристи. За два дни пострадалите в района на Северен Джендем туристи са 7. За съжаление има един починал.
  При друг инцидент човек пострада при падане в района на връх Млечния чал. Млада жена пък подаде сигнал за неин приятел, който паднал в улей отново по трасето на кабела. Непосредствено още двама туристи пропадат в улей един след друг, и двамата са извадени един по един до лятната пътека за връх Ботев.
  Директорът на Планинската спасителна служба Иван Нешев съобщи, че в продължение на 11 часа са оказвали помощ в планината на четирима души, съобщи БНТ.
  Началникът на ПСС Карлово Христо Стаматов каза за KarlovoPress.com, че загиналият турист се намира в южната част на Стара планина. 13 спасители от Карлово, Сопот и Калофер са потеглили в 4.00 часа сутринта.
  " Метеорологичните условия в планината не са добри. Духа силен вятър. Не е ясно все още спасителите ще успеят ли да свалят туриста преди светлата част на деня", посочи Стаматов.